[Video] Trane rol vir brandslagoffer SeanAmoré Jooste (links), Mé-Lissa Smith (middel) en Anneri du Plooy (regs) toe die nuus oorgedra is. Die video volg onderaan die berig. Trane van blydskap het Woensdagoggend in die ateljee van Jacaranda 94.2 gerol waar die R800 000 deposito wat nodig is om Sean Smit (16) na die brandsorgeenheid van ‘n private hospitaal te neem, in minder as drie ure ingesamel is. Sean se ma, Mé-Lissa Smith, bygestaan deur haar skoolvriendin, Amoré Jooste, en Anneri du Plooy, direkteur van die Hero Burn Foundation, het sy verhaal tydens die stasie se oggendprogram, The Complimentary Breakfast, se gewilde Good Morning Angels-insetsel gedeel, waarna die luisteraars hul harte en beursies oopgemaak het. Teen die einde van die program is bekend gemaak dat R843 000 tot dusver ingesamel is. Sean in die hospitaal. Foto: Verskaf “Daar is geen woorde om te beskryf hoe dankbaar ons is nie,” het ŉ emosionele Jooste Woensdag aan Maroela Media gesê. “Dit is fantasties om te sien hoe almal saamgestaan het om Sean, iemand wat hulle nie eens ken nie, in so ŉ kort tydjie te help. Ons almal is nog oorweldig en kan nie genoeg vir almal dankie sê nie.” Jooste het gesê hulle is reeds besig om die nodige reëlings te tref om Sean se oorplasing te reël. As alles volgens plan verloop sal hy so gou as Donderdagoggend met ŉ ambulans van ER24 na die brandsorgeenheid van ‘n private hospitaal oorgeplaas word. Dit is egter nog net die druppel aan die emmer van die onkoste wat vir Sean se behandeling benodig word. Volgens Du Plooy is nagenoeg R3 miljoen na beraming nodig vir behandeling in ŉ private instelling en maande se behandeling en rehabilitasie lê nog vir hom voor. Die geld wat tot dusver ingesamel is, sal aangewend word om vir sy behandeling te betaal, terwyl daar gewag word op ŉ bed in die Chris Hani Baragwanath-staatshospitaal se oorvol brandsorgeenheid, mits die res van die geld nie ingesamel word nie. Intussen het Sean Dinsdag ŉ tweede groot operasie in die Dr. George Mukari-staatshospitaal in Ga-Rankuwa, noord van Pretoria, ondergaan om sy wonde skoon te maak. Hy word in afsondering in die waakeenheid behandel. Hy is in ŉ stabiele toestand, word onder verdowing gehou en is aan ŉ asemhalingsapparaat gekoppel. Daar is egter kommer dat hy lewensgevaarlike infeksie kan opdoen. Mé-Lissa en Sean Smith. Foto: Verskaf Maroela Media het vroeër berig Sean, ŉ leerder en inwoner van Theresapark in die noorde van Pretoria, het verlede Maandagmiddag derdegraadse brandwonde aan sy hande, ken en nek en gedeeltes van sy rug, bors en arms opgedoen nadat sy hemp aan sy lyf aan die brand geslaan het in ŉ fratsongeluk met petrol. Hy het ook inwendige brandwonde opgedoen toe hy vlamme ingeasem het. Hy is na die Unitas-hospitaal in Centurion geneem waar die hospitaal hom op die hospitaal se onkoste behandel het totdat hy Vrydag na Dr. George Mukari geneem is toe daar ŉ plek oopgegaan het. Daar is egter nie ŉ brandsorgeenheid by dié hospitaal nie en sy geliefdes poog sedertdien in alle erns om geld in te samel vir behandeling in ‘n private hospitaal. Die Hero Burn Foundation help steeds om geld in te samel. Skakel 082 902 1133 of klik hier vir hul bankbesonderhede. Gebruik “Sean” as verwysing. Lees vorige berigte oor Sean Smith op Maroela Media. Die video is deur The Complimentary Breakfast op Facebook gedeel. Thank you so much to all of you who donated! This is what you have managed to do. Sean's mom is speechless! Posted by Breakfast with Martin Bester on Wednesday, October 26, 2016